Covid-19-statistieke: Effens minder nuwe gevalleArgieffoto bloot ter illustrasie (Foto: Verskaf) Vrydag is 20 713 nuwe Covid-19‑gevalle in Suid-Afrika aangeteken. Dit is minder as die 26 000 en 24 000 wat onderskeidelik Woensdag en Donderdag aangeteken is. Die positiwiteitskoers het ook afgeneem van 32% Woensdag tot 30,4% Vrydag. Die meeste nuwe gevalle is steeds in Gauteng aangemeld (5 850), hoewel daar die afgelope week ŉ merkbare afname in die getal nuwe gevalle in dié provinsie was. Woensdag het meer as 8 000 mense hier positief getoets. KwaZulu-Natal (5 134) het die tweede meeste nuwe gevalle Vrydag aangeteken en die Wes-Kaap (3 655) derde meeste. Altesaam 35 nuwe Covid-19‑sterftes is aangemeld en 429 mense met Covid-19 is in hospitale opgeneem. Tans word 7 932 mense met Covid-19 in ŉ hospitaal behandel. Die meeste van hulle (4 793) word in staatshospitale behandel. Volgens die departement van gesondheid word slegs 1,7% van pasiënte met Covid-19 in die hospitaal opgeneem . Altesaam 69 577 mense is Vrydag teen Covid-19 ingeënt. Dr. Joe Phaahla, minister van gesondheid, het Vrydag sy kommer uitgespreek oor al minder mense wat hulle die afgelope 10 dae laat inent het. Die land mik om daagliks meer as 200 000 mense teen Covid-19 in te ent.